В Националния политехнически музей се съхраняват колекции от уреди и машини, характеризиращи различни техники и технологии. Сред тях със своята атрактивност се откроява сбирката от часовници. Нейното начало е поставено през 1971 г., когато Киноцентърът предоставя на музея част от съхраняваното там имущество от царския дворец. Между множеството предмети са и 17 часовника от колекцията на цар Фердинанд І и цар Борис ІІІ. Попълването на колекцията е подпомогнато от Георги Хаджиниколов – първият българин, завършил часовникарство в Швейцария, създател на кооперация Зора”и фабрика “Гномон”. Чрез него, а по-късно и чрез наследниците му са открити още много часовници – стенни, настолни, джобни, а също оригинални резервни части и целия т.нар.“сахатчийски” инструментариум. През следващите 30 години сбирката се превръща в една от впечатляващите в Югоизточна Европа – около 500 часовника, обединяващи постиженията на механиката и високото художествено майсторство на часовникарите от ХVІІ, ХVІІІ и ХІХ в. Предметите в тази колекция са в няколко групи – кулни и гарови часовници, джобни часовници и хронометри, стенни и настолни часовници, часовникарски инструментариум. 
