<p>Къщата се намира в китното добруджанско селце Ветрен, община Силистра. Селото е разположено в непосредствена близост до величествената река Дунав и световно известния природен резерват "Езеро Сребърна", който е гнездово находище на редкия и световно застрашен от изчезване Къдроглав пеликан, както и много други редки видове. Резерватът Сребърна е под егидата на ЮНЕСКО , като паметник на световното културно и природно наследство. 
<p>Къщата е построена в старинен добруджански архитектурен стил и има 7 просторни стаи за гости. Всяка стая има тоалетна и душ с топла и студена вода, както и отопление за студените и климатик за горещите дни, кабелна телевизия и интернет . Леглата са големи и всяка стая може да се обитава от 2 до 4 човека. Има и просторна механа за 35 човека. Самата механа може да се ползва и като конферентна зала. 
<p>Къщата е разположена в сърцето на природата , до малка горичка, която целогодишно се оглася от птичи гласове, а често може да се чуе и воят на чакали, които обитават околността. Къщата предлага уют и спокойствие и възможност за отдих, с перфектни възможности за наблюдение на птици, пеперуди, водни кончета, бозайници, редки растения, в нейните околности. Има много добри възможности за риболов в р. Дунав и околните езера, както и за колоездене сред природата, посещение на древни археологически находки, а също така и запознаването с местния фолклор . Местната кухня и напитки също не са за пренебрегване.
