Държавен куклен театър - Варна е създаден през 1952 г. За изминалите 55 години на негова сцена са реализирани над 250 постановки, изиграни са над 20 000 представления, гледани от повече от 8 милиона зрители у нас и в чужбина

Театърът разполага със самостоятелна сграда в центъра на града - ценен архитектурен паметник, оригинално адаптиран за нуждите на съвременен културен институт. На площ от 2 440 кв. м са разположени зала с 200 места, репетиционна зала, гримьорни, администрация, ателиета, Музей на куклите с разкрита в него камерна сцена с 50 места. Персоналът на театъра - общо 40 души, включва 14 актьори, завършили театрална академия - НАТФИЗ, специалисти в художествените ателиета, технически кадри, администрация.

Репертоарът на Държавен куклен театър - Варна, предлага спектакли за зрители на различна възраст: класически и съвременни заглавия за деца, забавни и авангардни представления за възрастни, както и образователни спектакли за ученици.