<b>СРЕДНОВЕКОВНИТЕ СЪКРОВИЩА НА БЪЛГАРИЯ </b>
<div align="justify">
За първи път тази година РИМ – Варна, заедно с
Министерство на културата, е организатор на изложбата
"Съкровищата на средновековна България". Тя е осъществена с
участието на регионалните исторически музеи от Велико
Търново, Добрич, Монтана, Русе, Силистлра, Шумен, Търговище и
със специалното участие на Археологическия музей - Велики
Преслав. <p>
В изложбата "Съкровищата на средновековна България", от
1 юни до края на септември жителите и гостите на града имат
възможност да видят елитни образци на средновековната
култура у нас от Първото и Второто българско царство.
Особено ценно е съкровището при Велики Преслав, което
свидетелства за изключителния принос на Преславската
цивилизация в културната история на Първото българско
царство и на Европейския Югоизток през Х век.
За първи път във Варна се показва емблематичната златна
диадема - едно от върховите постижения на златарството и
техниката на клетъчния емайл, уникалният златен
пръстени-печати на цар Калоян, медальони с изумруди,
огърлици, обеци. Освен великолепните накити на
аристокрацията, са представени колани, златотъкани тъкани,
нагръдни икони, монети, впечатляваща бяла керамика.
Посетителите ще могат да видят и прочутите съкровища от
с. Долище, намерени на един от пътищата между Варна и
тогавашния голям град Дръстър. <br>
Изложбата "Съкровищата на средновековна България" дава
възможност още веднъж да покажем Варна не само като
прекрасно място за отдих, но и като един от най-древните
културни центрове в Европа.
</div>